**Aspskärin toimintakertomus 2023**

Yksityismaille perustetun Aspskärin luonnonsuojelualueen toiminnasta vastaa paikallinen loviisalainen luonnonsuojeluyhdistys Östra Nylands Fågel- och Naturskyddsförening rf. Toiminta painottuu pesimälinnuston laskentaan, poikastuoton seurantaan sekä rengastukseen ja alueen vartiointiin ELY-keskuksen myöntämän erillisluvan turvin. Toiminta-alueeseen ovat jo sadan vuoden ajan kuuluneet kiinteästi myös Haverörnin ja Pernajan saariston luonnosuojelualueiden lintusaaret.

Yhdistyksen omistama kiinteistö (vartiotupa) Enskärillä toimii myös lintuasemana. Yhdistyksen ylläpitämän lintuaseman päätoimintamuodot maihinnousukieltoajan (1.4.-15.8.) ulkopuolella ovat muuttolintujen laskenta ja rengastuspyynti.

Vuonna 2023 Aspskär oli miehitettynä kaikkiaan 113 päivää ajalla 11.4.-29.10. Lintujen pesimäkausi oli kokonaisuudessaan hyvin miehitetty, mutta syyskauden pitkäaikaiset myrskysäät vaikeuttivat toimintaa ja harvensivat käyntejä. Miehittäjiä oli kaikkiaan 24, ja näistä vähintään 10 vrk olivat paikalla (aakkosjärjestyksessä) Martti Hario, Jonas Häggblom, Keijo Ikonen, Teemu Lehtiniemi, Olli-Pekka Liinalaakso, Harri Malkio, Nang Chinda a/p Nai Siang ja William Velmala.

**Pesimälinnuston laskennat ja parimäärät**

Meri pysyi sulana Aspskärin ja Haverörnin ympärillä läpi talven, mikä esti kettujen ja supikoirien tulon saarille. Huhtikuu oli tavanomaista lämpimämpi, mutta toukokuun alku oli harvinaisen kylmä, niin että saaristolintujen pesinnät eivät juuri aikaistuneet tavanomaisesta.

Pesimälinnuston laskennat aloitettiin 10.5. haahkojen ja harmaalokkien osalta. Kesäkuun ensimmäisellä viikolla laskettiin pienempien lokkien (kala-, nauru- ja pikkulokkien), tiirojen, valkoposkihanhen, useimpien puolisukeltajien, tukkasotkan ja suuriman osan kahlaajista pesät/parit.

Skarveneilla laskettiin räyskien munapesät 7.6., juuri räyskien kuoriutumisen kynnyksellä, mikä on lajin seurannan kannalta optimaalinen ajankohta. Myös kiislojen pesät Nätskarvenilla etsittiin tuolloin. Saaren merimetsojen pesinnän todettiin päättyneen; kolonia oli autioitunut.

Pesimälinnuston kokonaisparimäärä 1 389 oli hieman isompi kuin kahtena edellisenä vuonna (1 317 ja 1 352 paria). Laajemmalti katsoen nykytilanne on jatkumoa vuoden 2021 romahdukselle, jossa kokonaiskanta kertaheitolla putosi liki 20 prosenttia edeltäneen nelivuotiskauden keskiarvosta 1664. Romahdus oli seurausta ruokkien pesämäärän laskusta.

Nyt ruokkien pesämääräksi saatiin tarkoissa laskennoissa 515, kun edellisessä tarkassa laskennassa vuonna 2021 pesiä löytyi 541, eli suuntaus jatkui alaspäin. Pesyeistä 7 % oli predatoituja (vuonna 2021 16 %). Ruokkeja on edelleenkin paikalla parituhatta yksilöä, mutta iso osa ei uskalla munia merikotkien saalistuksen alla.

Sama laskusuuntaus koskee etelänkiislaa, jonka pesämäärä oli nyt 72, kun se vuonna 2020 oli vielä 88. Nätskarvenilta löytyi lisäksi 12 etelänkiislan pesää.

Kokonaisparimäärän hienoisesta noususta vuoteen 2022 verrattuna vastasivat lähinnä tukkasotka (nyt 23 pesää, viime vuonna 11), haahka (71 vs. 29), tukkakoskelo (20 vs. 15) ja lapintiira (119 vs. 91). Lokkien ja tiirojen parimäärissä ei ilmennyt suuria muutoksia. Toissa vuonna ensi kertaa pesineen pikkulokin parimäärä nousi 13:een, ja toista kertaa Aspskärillä pesineen naurulokin parimäärä nousi 2 parista 8:aan.

Entisestä mahtilajista selkälokista on jäljellä enää 2 paria, eivätkä nekään tuota poikasia. Teerestä tehtiin koko vuonna vain yksi ainoa havainto. (Viimeinen teeren pesintä Aspskärillä todettiin 2017.)

Kesäkuun lopulla Västra Båkenilla oleili ristisorsapoikue (emot + 2 puolikasvuista untuvikkoa), varmaankin lähtöisin Orrengrundilta.

Varpuslintujen parimäärät olivat jokseenkin ennallaan. Yksinäinen leppälintukoiras lauleli saarilla kesäkuun loppuun saakka saamatta puolisoa (lajista on pesimähavainto vain vuodelta 1969).

**Lentopoikaslaskennat ja pesimätulos**

Pesimätuloksesta kertovia lentopoikaslaskentoja tehtiin 27.6. lähtien heinäkuun loppuun. Tulokset on esitetty pesimätaulukon yhteydessä.

Sorsalinnuissa kiinnittää huomiota useimpien lajien täydellinen nollatulos. Vain tukkasotka ja tukkakoskelo tuottivat jonkin verran lentopoikasia mutta keskimääräistä vähemmän nekin. Syynä oli ennen muuta kriittiseen vaiheeseen heinäkuun alussa osunut kolmen päivän kesämyrsky kovine tuulineen ja sateineen.

Haahkan, pilkkasiiven, telkän ja isokoskelon poikueet liikkuvaisina uivat pois alueelta jo ennen lentokykyisyyden saavuttamista, joten niiden lopputuloksesta ei ole riittävää tietoa.

Useimmat kahlaajat, jopa uhanalainen karikukko, onnistuivat tuottamaan keskimääräistä paremmin lentopoikasia. Tiirojen lentopoikastuotto oli lähellä Aspskärin 10-vuotista keskiarvoa. Sitä vastoin kalalokin ja harmaalokin tuottoluvut olivat keskimääräistä pienempiä, mutta eivät mitenkään katastrofaalisen huonoja.

**Muuttolintuhavainnointi**

*Kevätarktika* tarjosi näyttävän ja keskittyneen sepelhanhen päämuuton 24.-25.5. Muutto alkoi illalla 24.5. ja jatkui yön yli. Aamulla ja aamupäivällä 25.5. laskettiin 31 200 määritettyä sepelhanhena ja 7 400 todennäköistä. Seuraavalle päivälle riitti vielä 6 000 lintua, mutta tämän jälkeen määrät laskivat nopeasti. Kevään kokonaissummaksi kertyi 46 200 lajilleen määritettyä sepelhanhea.

Arktisten valkoposkihanhien ensimmäisen muuttoaalto käynnistyi yömuuttona 9.5. Kolmen seuraavan päivän aikana Aspskäriltä laskettiin päivämuutolta vajaat 7 000 lintua. Samassa yhteydessä muutti pääosa kevään tundrahanhista, 180 määritettyä yksilöä. Valkoposkihanhen varsinainen päämuutto meni 19.5., jolloin muutti 37 000 määritettyä ja 20 000 todennäköistä valkoposkihanhea.

Allimuutto oli tavanomaisen vaisua. Alamäkeä on jatkunut jo useita vuosia. Missään keskisellä Suomenlahdella eivät päiväsummat ylittäneet kertaakaan 10 000 yksilöä. Aspskärillä 23.-24.5. havaitut 2 500 allia ilmensivät päämuuttoa, ja kevään kokonaissumma oli vain 7 500 allia, kun vielä viisi vuotta sitten nähtiin 100 000 allia. Päämuuttoreitti lienee siirtynyt etelämmäksi.

Arktiset kahlaajat olivat hyvin vähissä. Suomenlahdella punakuireja nähtiin pääasiassa vain kolmena päivänä 23.-25.5., jolloin Aspskäriltä havaittiin 1 200 muuttajaa. Suosirrejä nähtiin tuntuvasti enemmän mutta vain yhtenä päivänä: 27.5. yhteensä 14 500 yksilöä.

Kihuja ei nähty koko keskisellä Suomenlahdella yhtään yli 10 yksilön päivää. Aspskärin kevään kokonaismäärä 53 kihua on nykypäivän keskivertoa. Ensimmäiset 2 merikihua nähtiin muutolla normaalia aikaisemmin, jo 30.4., ja ainoa leveäpyrstökihu oli sekin erikoinen: 8.6. lentämässä länteen.

*Kesän* erikoisuuksia olivat 9.-19.6. alueella viivytellyt nuori allihaahkakoiras, neljä riuttatiiran vierailua juhannuksen tienoilla sekä idänuunilinnun syysmuuton alkutahdit 27.7. ja 4.8. (1 yks. kumpaisenakin päivänä). Esiaikuisia pilkkasiipiä nähtiin enimmillään 720 yksilöä 26.6.

*Syksyn* miehitys oli katkonainen, ja vaelluslintujen esiintyminen jäi vaatimattomaksi. Kuusitiaisen suurvaellus ei juurikaan tavoittanut Aspskäriä vaan soljui mannerrantaa pitkin lounaaseen. Mainioita muuttolukuja Aspskärillä olivat 915 västäräkkiä 12.9. ja 227 niittykirvistä 24.-25.9.

Pohjoisista vesilinnuista eniten nähtiin haapanoita: syyskuun lopulla useita pari-kolmensadan linnun päiväsummia ja tauon jälkeen lokakuun lopulla vielä joitakin kymmeniä päivässä. Valkoposkihanhen poislähtö itäisen Uudenmaan pelloilta tapahtui vähittäin, ja Aspskärin kautta matkasi enimmillään 11 200 yksilöä 8.10. Samassa yhteydessä muutti 320 metsähanhea ja 50 tundrahanhea, syksyn suurimmat lukemat niistäkin.

Kaiken kaikkiaan vuoden aikana havaittiin 177 lintulajia. Erikoisuuksia olivat muun muassa haarahaukka, harmaapäätikka (toinen keväthavainto), 4 jalohaikaraa, pikkukajava, viitasirkkalintu ja pikkukultarinta. Muuttohaukkoja nähtiin 3 yksilöä, yksi keväällä ja kaksi syksyllä. Keväinen lintu iski saaliikseen yhden saarten harvoista karikukoista.

**Muu eläimistö ja kasvisto**

Hyljehavaintoja tehtiin 10 päivänä. Halli määritettiin neljästi (yhteensä 5 yks.), norppaa ei kertaakaan. Muut havainnot koskivat lajilleen määrittämättömiä hylkeitä. Saukko havaittiin 9 kertaa.

Rantakäärmeitä näkyi jokseenkin päivittäin; enimmillään 7 yks. Myös pieniä poikasia havaittiin useita. Käärmeiden saalistuksen jäljiltä ruskosammakoita ei havaittu enää yhtään ja rupikonniakin vain 1-2 yks. koko vuonna. Peltomyyriä näkyi vielä muutamia yksilöitä.

Muutamia uusia hyönteislajeja dokumentoitiin, ja merikaalista saatiin uusi kasvilaji saarille (Ören). Tähän saakka lähin kasvusto on ollut Långskarvenilla.

**Rengastus**

Vuoden mittaan rengastettiin yhteensä 1 574 lintua. Määrä on puolet edellisen vuoden rengastuksista, 3 177 lintua. Rengastuslajeja oli 75 (edellisvuonna 84 lajia). Rengastusmäärän pudotus johtuu ennen muuta syksypuolen miehityskatkoksista. Runsaimmat lajit olivat verkkorengastuksen tyyppilajeja: hippiäinen 234, pajulintu 165 ja punarinta 130. Merilinnuista runsaslukuisimmat olivat etelänkiisla 80, ruokki 71 ja lapintiira 65.

Erikoisia rengastuksia olivat uhanalaistunut helmipöllö sekä suopöllö ja kulorastas. Kokonaan uusia rengastuslajeja Aspskärillä olivat lapinsirri ja harmaapäätikka.

Rengastustoimisto raportoi vuoden mittaan 166 löytöä/kontrollia, joista valtaosa oli verkkorengastuksen ns. lähipäiväkontrolleja.

Vanhimpia aspskäriläisiä omalla pesimäpaikallaan kontrolloituja rengaslintuja olivat 21-vuotias etelänkiisla, 12-vuotias isokoskelo, 8-vuotias tukkakoskelo, 10-vuotias valkoposkihanhi, 9-vuotias lapintiira ja 6-vuotias varis. Pikkulinnuista mainittavimmat “pesijäkonkarit” olivat 3-vuotiaat västäräkki ja kivitasku, 5-vuotias haarapääsky ja 3-vuotias hernekerttu.

Muualla tavattuja aspskäriläisiä lintuja olivat mm. 13-vuotias harmaalokki Pietarissa, 5-vuotias räyskä Uppsalassa ja 18-vuotias merimetso Berliinissä.

Helsingissä 22 vuotta aikaisemmin poikasena rengastettu kalalokki kontrolloitiin puolikesynä ns. Kotilokkina pesimästä pihapiirin tuntumasta. Puolassa rengastettu suosirri kontrolloitiin Aspskärillä

Etelänkiislan rengastusprojektissa tavattiin 63 rengastettua kiislaa, joista yksi oli rengastettu aikuisena Haminan saaristossa ja 4 pesäpoikasina ruotsalaisissa yhdyskunnissa. Muut olivat joko aikuisina (53 yks.) tai poikasina (6 yks.) rengastettu Haverörenillä.

Luotokirvisten lukurengastusprojekti tuotti nopean kontrollin, kun pesäpaikalla Aspskärillä 11.7. rengastettu aikuislintu luettiin Latviassa vain 2 kuukautta rengastuksen jälkeen eli 12.9.

**Yhteistyötahot ja tiedottaminen**

Asemalta käytiin laskemassa Loviisan saariston merimetsoyhdyskuntien parimäärät *Suomen ympäristökeskuksen* pyynnöstä. *Metsähallitukselle* luovutettiin Aspskärin pesimälinnuston parimäärät käytettäväksi valtakunnallisessa saaristolintuseurannassa ja uhanalaisuusarvioinneissa. Samoin tiedot Skarveneiden räyskistä luovutettiin Metsähallitukselle. Uudenmaan *ELY-keskukselle* laadittiin selonteko toimintaa varten saadun poikkeusluvan käytöstä saarikohtaisesti.

**Aseman kunnossapito ja luonnonhoito**

Uusi aurinkokenno asennettiin kalustovajan katolle edellisen rinnalle. Vanha järjestelmä hoitaa valaistuksen ja kännyköiden latauksen. Uuden kennon pitäisi ladata uusi jääkaappi sekä antaa virtaa kannettaville tietokoneille ja kameroiden akuille. Jääkaappi asennetaan toimimaan keväällä 2024.

Meren rantaan tuomia roskia kerättiin vain 3 jätesäkillistä. Laivoista on edelleen heitetty roskia mereen pääteltynä eri puolilta maailmaa kotoisin olevista pakkauksista. Aspskärin rantaan oli ajautunut jopa joustinpatja. Väyläviraston laiva haki pois 2 muovista reimaria Enskäriltä ja Öreniltä.

Rantaan ajautuu riittävästi polttopuuksi kelpaavaa ainesta. Puita pätkittiin ja halottiin kesäkuussa ja elokuun talkooviikonloppuna. Polttopuutilanne on hyvä.

Soutuveneen vuotokohtia paikattiin lasikuidulla. Syksyn korkea vesi paiskasi soutuveneen Örenin kalliolle kaikista varotoimista huolimatta. Sidontaliinat pitivät laiturin irto-osat paikallaan syksyn myrskyjen nostattamissa merenpinnan korkeuksissa.

Enskäriltä, Öreniltä ja osittain Aspskäriltä kerättiin 7 kohteesta kurtturuusukasvustot pois. Kaikkiaan kasvustoja on jäljellä 14 kohteessa, kokonaan hävitettyjä on 4. Nykyiset kasvustot ovat hiipumaan päin, mutta tulevina vuosina kannattaa poistaa kasvustoja useamman kerran keväällä ja loppukesästä, jotta ongelma pienenisi tai saataisiin poistettua ainakin vähäksi aikaa kokonaan.

**Tulevaa toimintaa**

Pesimälinnuston takseerausta jatketaan vakioiduin menetelmin, jotta pitkään aikasarjaan ei tule katkoksia. Samoin lähialueen räyskä- ja merimetsoluodot takseerataan ja tiedot luovutetaan Metsähallituksen saaristolintuseurantaan. Pesimälinnuston poikasrengastusta jatketaan vakioidusti, samoin muuttolintujen verkkorengastusta. Muuttolintuja pyydetään yhdeksällä vakioverkolla, lisänä on kaksi petoverkkoa. Lisäverkkoja käytetään tarpeen mukaan.